**GEOGRAFIJA, 6. razred, 2. teden** (23. 3. – 27. 3. 2020)

1. **šolska ura: POLOŽAJI ZEMLJE**
* Prejšnjo učno uro ste spoznali dve gibanji Zemlje: **vrtenje okoli svoje osi** ter **kroženje okoli Sonca**. To učno uro boste spoznali **posledice kroženja Zemlje** okoli Sonca: **menjavanje letnih časov** ter **različno dolžino dneva in noči**. Snov je precej zapletena, zato se ne ustrašite, če je ne boste takoj razumeli. Vsekakor jo bomo še enkrat natančno razložili, ko se vrnemo v šolo.
* V **učbeniku** na str. **52 spodaj in 53 zgoraj preberite**,da je glavni »krivec« za pojav letnih časov **nagnjenost Zemljine osi**, ki ste jo spoznali že zadnjič.Za boljšo predstavo lahko vzamete **svetilko** in jo posvetite v kakršen koli **okrogel predmet**, npr. žogo ali globus. Najprej žogo držite **naravnost** in si oglejte, kako nanjo pada snop svetlobe. Nato pa jo malo **nagnite**, kot je nagnjena tudi Zemlja: kako zdaj nanjo pade snop svetlobe? Ugotovili boste, da je takrat, ko je Zemlja nagnjena proti Soncu, bolj osvetljen njen zgornji del, torej severna polobla (in ima tedaj poletje!), ko je nagnjena stran ob Sonca, pa več svetlobe in toplote dobi južna polobla (severna pa manj in ima zato tedaj zimo). Kadar je nagnjena levo ali desno glede na Sonce, pa sta obe polobli enako obsvetljeni (jesen ali pomlad). **To je dokaz, zakaj na Zemlji obstajajo letni časi.**
* Za lažjo predstavo zdaj **postopoma preberite besedila** v **učbeniku** na **str. 53-55** o **štirih značilnih položajih Zemlje**. Pri vsakem **položaj tudi prerišite v zvezek** ter zraven **zapišite ustrezno besedilo** (kot piše pri zapisu v zvezek na naslednji strani):
	+ **21. junij, poletni Sončev obraz ali solsticij**: spoznajte, **kam je tedaj nagnjena Zemlja**, katera polobla prejema več Sončevih žarkov oz. **kam so žarki pravokotni**, kateri predeli imajo **najkrajšo noč** in **najdaljši dan** ter kaj sta to **polarni dan in noč**. V **zvezek narišite skico iz učbenika na str. 53**, zraven pa **napišite pravilne podatke**, kot je napisano pri zapisu v zvezku na naslednji strani.
	+ **23. september, jesensko enakonočje ali ekvinokcij:** spoznajte, zakaj sta **obe polobli enako obsijani od Sonca**, **kam so žarki pravokotni**, kako je z **dolžino dneva in noči**. V **zvezek narišite zgornjo skico iz učbenika na str. 54**, zraven pa **napišite pravilne podatke**, kot je napisano pri zapisu v zvezku na naslednji strani.
	+ **21. december, zimski Sončev obrat ali solsticij**: spoznajte, **kam je tedaj nagnjena Zemlja**, katera polobla prejema več Sončevih žarkov oz. **kam so žarki pravokotni**, kateri predeli imajo **najkrajšo noč in najdaljši dan** ter **kje sta polarni dan in noč**. V **zvezek narišite spodnjo skico iz učbenika na str. 54**, zraven pa **napišite pravilne podatke**, kot je napisano pri zapisu v zvezku na naslednji strani.
	+ **21. marec, spomladansko enakonočje ali ekvinokcij**: spoznajte, **zakaj sta obe polobli enako obsijani od Sonca**, **kam so žarki pravokotni**, kako je z **dolžino dneva in noči**. V zvezek **narišite zgornjo skico iz učbenika na str. 55**, zraven pa **napišite pravilne podatke**, kot je napisano pri zapisu v zvezku na naslednji strani.
* **Utrdite in preverite svoje znanje** s pomočjo spletnih vsebin:
	+ Na **spletni strani** <http://www.facka.si/gradiva/geo/gibanje_Zemlje/revolucija.html> si preberite **del o posledicah revolucije Zemlje**. Kliknite tudi na **prikaz kroženja Zemlje** in si oglejte, kako je z osvetljenostjo Zemlje v različnih položajih.

Vse učence 6. razreda lepo prosim, da mi do **četrtka, 26. 3. 2020**, na elektronski naslov nejka.omahen@osferdavesela.si preko svojega ali elektronskega naslova svojih staršev napišete nekaj besed o tem, kako napredujete z delom pri geografiji, ali je delo prezahtevno, česa bi si še želeli … Hvala!

1. šolska ura: zapis v zvezek

**Položaji Zemlje**

**Datum: 21. junij** (*iz učbenika na str. 53 preriši skico Zemlje za ta datum*)

Letni čas: na severni poluti je poletje, na južni zima

Pravokotni sončni žarki: severni povratnik

Dolžina dneva:

* na severni polobli so dnevi daljši in noči krajše – kraji severno od severnega tečajnika imajo celo polarni dan
* na južni polobli so noči daljše od dnevov, južno od južnega tečajnika pa imajo polarno noč

**Polarni dan:** Sonce vsaj enkrat ne zaide.

**Polarna noč:** Sonce vsaj enkrat ne vzide.

Ime: **poletni sončev obrat oz. poletni solsticij** na severni polobli (dan v letu, ko se dnevi začnejo krajšati)

**Datum: 23. september** (*iz učbenika na str. 54 zgoraj preriši skico Zemlje za ta datum*)

Letni čas: jesen na severni polobli in pomlad na južni

Pravokotni sončni žarki: na ekvator

Dolžina dneva: dan in noč sta na obeh poloblah enako dolga (12 ur)

Ime: **jesensko enakonočje ali ekvinokcij** na severni polobli

**Datum: 21. december** (*iz učbenika na str. 54 spodaj preriši skico Zemlje za ta datum*)

Letni čas: na severni poluti je zima, na južni poletje

Pravokotni sončni žarki: južni povratnik

Dolžina dneva:

* na severni polobli so noči daljše in dnevi krajši – kraji severno od severnega tečajnika imajo celo polarno noč
* na južni polobli so dnevi daljši in noči krajše, južno od južnega tečajnika pa imajo celo polarni dan

Ime: **zimski sončev obrat oz. zimski solsticij** na severni polobli (dan v letu, ko se dnevi začnejo daljšati)

**Datum: 21. marec** (*iz učbenika na str. 55 preriši skico Zemlje za ta datum*)

Letni čas: na severni polobli je pomlad, na južni pa jesen

Pravokotni sončni žarki: ekvator

Dolžina dneva: dan in noč sta na obeh poloblah enako dolga (12 ur)

Ime: **pomladno enakonočje ali ekvinokcij** na severni polobli